Хlвахlвра Абаза па йыхъазла. 

Уара суызуыситl, схвыц, хlуагlа йгlарылцlыз, 
Адуней ду йгlаквылыз уахьчlва. 
Уара суызхъвыцитl, схвыц, абазаргlа йгlарылцlыз,  
Суайхlвахlвитl гвы хътlыла са уахьчlва. 

Анцlрала мурад пшдза зауаш урыуазтl, 
Ашва узаларцlауа ухъацlахатl уара. 
Згвы йту знапlы азынадзуш урыуазтl, 
Дзгьи, пшагьи  уырзымкlуа убагъьахатl уара. 

Хlцlас пшдзаква зынгьи йзымрыдзуаш урыуазтl, 
Узгlвадата щарда нуцlытl уара. 
Ахlбара-айцlбара зхъмаштылуаш урыуазтl, 
Хlуагlа ргвы утымцlхуа  уфырхаргlатl уара. 

Агвып алазырпшуа акьахвква урыуазтl, 
Уыгвла йчlвыуабыжьгьи узыгlауа уара. 
Згвы йахвиту ахахваква урыуазтl, 
Уынбжьагlв йыгхауагьи узыбауа уара. 

Уара суызуыситl, схвыц, уахьчlва йгlадрийыз, 
Адуней ду йгlаквылыз уахьчlва. 
Уара суызхlвахlвитl, хвыц, хlуагlа йгlарылцlыз, 
Хl-Псадгьыл йапацlабыргхуш уара!